Polisie ondersoek man se ‘doodsprong’ van snelwegbrugArgieffoto. Foto: Netcare911 ŉ 30-jarige man is dood nadat hy na bewering Woensdagmiddag by die Paradise Valley-brug in Pinetown, KwaZulu-Natal, afgespring het. Kol. Jay Naicker, provinsiale polisiewoordvoerder, het aan Maroela Media bevestig die man het glo omstreeks 17:00 sy voertuig op die N3-snelweg in ŉ westelike rigting geparkeer en van die brug af gespring. Volgens Chris Botha, woordvoerder van Netcare 911, was die man reeds dood toe paramedici op die toneel opgedaag het. “Soek-en-reddingspersoneel moes spesiale toerusting gebruik om by die man uit te kom en sy liggaam na die padoppervlakte te hys,” het Botha gesê. Die Pinetown-polisie doen ŉ geregtelike doodsondersoek en ondersoek ook die omstandighede rondom die voorval. Die man se naam is nog nie bekend gemaak nie.